CELEX: 32011D0485
Language: el
Date: 2011-07-29 00:00:00
Title: Εκτελεστική απόφαση της Επιτροπής, της 29ης Ιουλίου 2011 , σχετικά με τροποποίηση της απόφασης 2005/50/ΕΚ σχετικά με την εναρμόνιση ραδιοφάσματος στην περιοχή των 24 GHz για χρονικά περιορισμένη χρήση εξοπλισμού ραντάρ μικρής εμβέλειας για αυτοκίνητα στην Κοινότητα [κοινοποιηθείσα υπό τον αριθμό Ε(2011) 5444] Κείμενο που παρουσιάζει ενδιαφέρον για τον ΕΟΧ

30.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 198/71
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 29ης Ιουλίου 2011
   σχετικά με τροποποίηση της απόφασης 2005/50/ΕΚ σχετικά με την εναρμόνιση ραδιοφάσματος στην περιοχή των 24 GHz για χρονικά περιορισμένη χρήση εξοπλισμού ραντάρ μικρής εμβέλειας για αυτοκίνητα στην Κοινότητα
   [κοινοποιηθείσα υπό τον αριθμό Ε(2011) 5444]
   (Κείμενο που παρουσιάζει ενδιαφέρον για τον ΕΟΧ)
   (2011/485/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση για το ραδιοφάσμα) (1), και ιδίως το άρθρο 4 παράγραφος 3,
   Εκτιμώντας τα ακόλουθα:
   
               (1)
            
            
               Στις 7 Νοεμβρίου 2008 η Επιτροπή εξέδωσε εντολή προς την Ευρωπαϊκή διάσκεψη Διοικήσεων Ταχυδρομείων και Τηλεπικοινωνιών (CEPT) να πραγματοποιήσει τεχνικές μελέτες σχετικά με συστήματα ραντάρ μικρής εμβέλειας για αυτοκίνητα στο πλαίσιο της ριζικής επανεξέτασης κατ’ εφαρμογή του άρθρου 5 παράγραφος 2 της απόφασης 2005/50/ΕΚ της Επιτροπής (2) και να πραγματοποιήσει μελέτες ραδιοσυμβατότητας ως προς πιθανές εναλλακτικές δυνατότητες στη χρήση της περιοχής των 24 GHz.
            
         
               (2)
            
            
               Στις εκθέσεις 36 και 37 της CEPT που εκπονήθηκαν σε εκτέλεση της εν λόγω εντολής, καθώς και η ριζική επανεξέταση που διεξήχθη κατ’ εφαρμογή της απόφασης 2005/50/ΕΚ αναφορικά με την εξέλιξη όσον αφορά τις ζώνες των 24 GHz και των 79 GHz, επισημαίνεται ότι η ημερομηνία αναφοράς της 30ής Ιουνίου 2013 του άρθρου 2 παράγραφος 5 της εν λόγω απόφασης παραμένει σε ισχύ, και ότι, λαμβανομένης υπόψη της τρέχουσας απουσίας επιβλαβών συνεπειών σε άλλους χρήστες της ζώνης των 24 GHz, δεν υφίσταται ανάγκη μετάθεσής της.
            
         
               (3)
            
            
               Η εξέλιξη της τεχνολογίας ραντάρ μικρής εμβέλειας για αυτοκίνητα στη ζώνη των 79 GHz παρουσιάζει πρόοδο. Ωστόσο, υπάρχουν ισχυρές ενδείξεις ότι η ενσωμάτωση των εφαρμογών της εν λόγω τεχνολογίας στην παραγωγή αυτοκινήτων δεν θα έχει επιτευχθεί εντός της προθεσμίας που έχει οριστεί για τεχνολογία ραντάρ μικρής εμβέλειας στη ζώνη των 24 GHz και ότι, λαμβανομένου υπόψη του χρόνου που εξακολουθεί να είναι απαραίτητος για τις φάσεις ανάπτυξης, ενσωμάτωσης και δοκιμών, είναι πιθανό ότι η ενσωμάτωση των ραντάρ των 79 GHz στα αυτοκίνητα ώστε να είναι δυνατή μαζική διανομή τους στην αγορά θα έχει καταστεί εφικτή το 2018 ή το νωρίτερο λίγα χρόνια πριν.
            
         
               (4)
            
            
               Εξάλλου, θα απαιτηθεί πρόσθετο χρονικό διάστημα ώστε να εξασφαλιστεί η μετάβαση από την τεχνολογία των 24 GHz στην τεχνολογία των 79 GHz σε γραμμές παραγωγής αυτοκινήτων που χρησιμοποιούν τεχνολογία των 24 GHz και οι οποίες θα υφίστανται όταν εμφανιστούν οι νέες γραμμές παραγωγής που θα είναι εξοπλισμένες με την τεχνολογία των 79 GHz.
            
         
               (5)
            
            
               Είναι απαραίτητο να εξασφαλιστεί η συνέχεια της υφιστάμενης και της μελλοντικής παραγωγής αυτοκινήτων εξοπλισμένων με ραντάρ των 24 GHz, λαμβανομένης υπόψη της σημασίας τους για την ασφάλεια της κυκλοφορίας και την ανάγκη ενθάρρυνσης της ανάπτυξης ανάλογων εφαρμογών σε όσο το δυνατόν περισσότερα από τα υφιστάμενα οχήματα. Πρέπει επομένως να αποφευχθεί η διακοπή της διάθεσης ωφέλιμου ραδιοφάσματος για ραντάρ και απαιτείται εξεύρεση προσωρινής λύσης, ώστε να εξασφαλιστεί η μετάβαση μεταξύ 1ης Ιουλίου 2013 και 1ης Ιανουαρίου 2018. Για να υπάρξει πρόσθετη μεταβατική περίοδος, πρέπει η ημερομηνία της 1ης Ιανουαρίου 2018 να μετατεθεί κατά μια τετραετία όσον αφορά εξοπλισμό ραντάρ μικρής εμβέλειας για αυτοκίνητα που έχει τοποθετηθεί σε μηχανοκίνητα οχήματα για τα οποία έχει χορηγηθεί έγκριση τύπου πριν από την 1η Ιανουαρίου 2018.
            
         
               (6)
            
            
               Όσον αφορά τη διεθνή προστασία της ραδιοαστρονομίας, της δορυφορικής γεωσκόπησης και της παθητικής διαστημικής έρευνας στη ζώνη από τα 23,60 έως τα 24 GHz, και τον εξαιρετικό χαρακτήρα του καθορισμού της εν λόγω ζώνης για ραντάρ μικρής εμβέλειας από την απόφαση 2005/50/ΕΚ, η παράταση του εν λόγω χαρακτηρισμού δεν αποτελεί βιώσιμη επιλογή. Εξάλλου, η ζώνη από τα 24 έως τα 24,25 GHz έχει καθοριστεί για βιομηχανικούς, επιστημονικούς και η ιατρικούς σκοπούς (ζώνη ISM).
            
         
               (7)
            
            
               Από μελέτες συμβατότητας που έχει εκπονήσει η CEPT, συμπεριλαμβανομένων και ορισμένων στρατιωτικών συστημάτων, προκύπτει ότι η ζώνη από τα 24,25 έως τα 27,50 GHz ενδέχεται να αποτελέσει τεχνικά εφικτή εναλλακτική λύση. Η ζώνη πάνω από τα 26,50 GHz έχει προσδιοριστεί από το NATO ως προβλεπόμενη στρατιωτική ζώνη για συστήματα σταθερών και κινητών επικοινωνιών.
            
         
               (8)
            
            
               Το όριο του 7 % για το ποσοστό διείσδυσης οχημάτων που επιβάλλει η απόφαση 2005/50/ΕΚ πρέπει να διατηρηθεί, δεδομένου ότι δεν υπάρχει ένδειξη υπέρβασης του εν λόγω ορίου πριν από τη μετάβαση στη ζώνη των 79 GHz, καθώς και ως υπογράμμιση ότι η ζώνη των 24 GHz παραμένει λύση μεταβατικού χαρακτήρα.
            
         
               (9)
            
            
               Η Επιτροπή, επικουρούμενη από τα κράτη μέλη, πρέπει να συνεχίσει να παρακολουθεί την εφαρμογή της παρούσας απόφασης, ιδίως όσον αφορά το ανώτατο όριο, την απουσία βλαβερών παρεμβολών σε άλλους χρήστες της ζώνης ή σε γειτονικές ζώνες, ανεξάρτητα από υπέρβαση ή όχι του ανώτατου ορίου του 7 %.
            
         
               (10)
            
            
               Ως εκ τούτου, πρέπει να τροποποιηθεί αναλόγως η απόφαση 2005/50/ΕΚ.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ραδιοφάσματος,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2005/50/ΕΚ τροποποιείται ως εξής:
   
               1)
            
            
               Στο άρθρο 2, το σημείο 5 αντικαθίσταται από το ακόλουθο κείμενο:
               
                           «5.
                        
                        
                           ως “ημερομηνίες αναφοράς” νοούνται η 30ή Ιουνίου 2013 για τις συχνότητες μεταξύ 21,65 και 24,25 GHz, καθώς και η 1η Ιανουαρίου 2018 για τις συχνότητες μεταξύ 24,25 και 26,65 GHz,».
                        
                     
         
               2)
            
            
               Το άρθρο 3 τροποποιείται ως εξής:
               
                           α)
                        
                        
                           Στη δεύτερη παράγραφο, η φράση «την ημερομηνία αναφοράς» αντικαθίσταται από τη φράση «τις ημερομηνίες αναφοράς».
                        
                     
                           β)
                        
                        
                           Στην τρίτη παράγραφο, η φράση «την εν λόγω ημερομηνία» αντικαθίσταται από τη φράση «τις εν λόγω ημερομηνίες».
                        
                     
                           γ)
                        
                        
                           Μετά την τρίτη παράγραφο προστίθεται η ακόλουθη παράγραφος:
                           «Ωστόσο, η ημερομηνία της 1ης Ιανουαρίου 2018 παρατείνεται επί τετραετία για εξοπλισμό ραντάρ μικρής εμβέλειας για αυτοκίνητα που έχει τοποθετηθεί σε μηχανοκίνητα οχήματα, για το οποία έχει υποβληθεί αίτηση έγκρισης τύπου κατ’ εφαρμογή του άρθρου 6 παράγραφος 6 της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου (3) και έχει χορηγηθεί πριν από την 1η Ιανουαρίου 2018.
                        
                     
         
               3)
            
            
               Το άρθρο 5 τροποποιείται ως εξής:
               
                           α)
                        
                        
                           Στο στοιχείο δ) της παραγράφου 1, η φράση «την ημερομηνία αναφοράς» αντικαθίσταται από τη φράση «τις ημερομηνίες αναφοράς».
                        
                     
                           β)
                        
                        
                           Οι παράγραφοι 2 και 3 διαγράφονται.
                        
                     
                           γ)
                        
                        
                           Η παράγραφος 4 αντικαθίσταται από το ακόλουθο κείμενο:
                           «4.   Τα κράτη μέλη επικουρούν την Επιτροπή κατά τη διεξαγωγή της εξέτασης που αναφέρεται στην παράγραφο 1 εξασφαλίζοντας τη συλλογή των απαραίτητων πληροφοριών και την έγκαιρη παράδοσή τους στην Επιτροπή, ιδίως των πληροφοριών του παραρτήματος.».
                        
                     
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 29 Ιουλίου 2011.
      
         
            Για την Επιτροπή
         
         Neelie KROES
         
            Αντιπρόεδρος
         
      
   
   
      (1)  ΕΕ L 108 της 24.4.2002, σ. 1.
   
      (2)  ΕΕ L 21 της 25.1.2005, σ. 15.
   
      (3)  ΕΕ L 263 της 9.10.2007, σ. 1.».